**Clásail chaighdeánacha le haghaidh bunreachtanna cuideachta**

Ioncam agus Maoin

Ní úsáidfear ioncam agus maoin na Cuideachta ach amháin chun an príomhchuspóir/na príomhchuspóirí atá leagtha amach sa Bhunreacht seo a chur chun cinn. Ní íocfar go díreach ná go hindíreach le comhaltaí den Chuideachta, ná ní aistreofar go díreach ná go hindíreach chuig comhaltaí den Chuideachta, aon chuid d’ioncam agus maoin na Cuideachta ar mhodh díbhinne nó bónais nó ar aon bhealach eile ar mhodh brabúis.

Ní cheapfar aon Stiúrthóir chuig aon oifig den Chuideachta ar ina leith a íoctar tuarastal nó táillí ná ní bhfaighidh sé nó sí aon luach saothair ná aon sochar eile in airgead nó i luach airgid ón gCuideachta. Mar sin féin, ní chuirfidh aon ní cosc ar an gCuideachta na nithe seo a leanas a íoc de mheon macánta:

1. luach saothair réasúnach cuí le haon chomhalta nó seirbhíseach den Chuideachta (nach Stiúrthóir é nó í) i leith aon seirbhísí arna soláthar don Chuideachta;
2. ús ar ráta nach mó ná 1% os cionn Ráta Tairgthe Idirbhainc an Euro (Euribor) in aghaidh na bliana ar airgead arna thabhairt ar iasacht ag Stiúrthóirí nó ag comhaltaí eile den Chuideachta don Chuideachta;
3. cíos réasúnach cuí as áitribh arna bhforléasadh agus arna ligean ar cíos ag aon chomhalta den Chuideachta (lena n-áirítear aon Stiúrthóir) leis an gCuideachta;
4. caiteachais réasúnacha chuí as póca arna dtabhú ag aon Stiúrthóir i ndáil lena fhreastal nó lena freastal ar aon ní a dhéanann difear don Chuideachta;
5. táillí, luach saothair nó sochar eile in airgead nó i luach airgid le haon chuideachta dá bhfuil Stiúrthóir ina chomhalta nó ina comhalta a shealbhaíonn an céadú cuid ar a mhéad de chaipiteal eisithe na cuideachta sin;
6. Ní chuirfidh aon ní cosc ar an gCuideachta aon íocaíocht a dhéanamh le haon duine de bhun comhaontú arna dhéanamh de réir alt 89 den Acht Carthanas 2009 (arna leasú, arna leathnú nó arna ionadú de thuras na huaire).

Breiseanna, athruithe nó leasuithe

Ní mór don Chuideachta a chinntiú go mbeidh cóip ag an Rialálaí Carthanas den Bhunreacht is déanaí uaithi. Más rud é go mbeidh sé beartaithe leasú a dhéanamh ar Bhunreacht na Cuideachta agus gur leasú é sin ar gá ceadú roimh ré a fháil ón Rialálaí Carthanas ina leith, ní mór fógra roimh ré i scríbhinn faoi na hathruithe beartaithe a thabhairt don Rialálaí Carthanas lena gceadú, agus ní bheidh aon éifeacht leis an leasú go dtí go bhfaighfear ceadú den sórt sin.

Foirceannadh

Más rud é, ar an gCuideachta a fhoirceannadh nó a dhíscaoileadh, go mbeidh maoin ar bith fágtha tar éis na fiacha agus na dliteanais uile a bheith glanta, ní dhéanfar í a íoc leis na comhaltaí den Chuideachta ná a dháileadh orthu. Ina ionad sin, tabharfar maoin den sórt sin d’institiúid charthanúil éigin eile nó d’institiúidí carthanúla éigin eile a mbeidh a príomhchuspóirí nó a bpríomhchuspóirí ar aon dul le príomhchuspóirí na Cuideachta nó aistreofar chuig institiúid nó chuig institiúidí den sórt sin í. Maidir leis an institiúid nó leis na hinstitiúidí dá dtabharfar an mhaoin nó chuig a n-aistreofar an mhaoin, cuirfidh sí nó siad an oiread ar a laghad de thoirmeasc ar dháileadh a cuid ioncaim agus maoine nó a gcuid ioncaim agus maoine ar a comhaltaí nó ar a gcomhaltaí agus a fhorchuirtear ar an gCuideachta faoin gclásal Ioncaim agus Maoine anseo nó dá bhua. Roghnóidh na comhaltaí den Chuideachta an institiúid ábhartha nó na hinstitiúidí ábhartha tráth an díscaoilte nó roimhe agus, mura féidir agus sa mhéid nach féidir éifeacht a thabhairt d’fhorálacha den sórt sin, tabharfar an mhaoin do chuspóir carthanúil éigin, nó aistreofar chuig cuspóir carthanúil éigin í, ar chomhaontú an Rialálaí Carthanas a fháil. Déanfar cuntais deiridh a ullmhú agus a chur isteach, ar cuntais iad ina mbeidh rannán ina ndéantar aon sócmhainní arna n-aistriú a shainaithint agus a luacháil agus ina mbeidh mionsonraí na bhfaighteoirí agus téarmaí an aistrithe.

Tabhair faoi deara: más rud é gur mian le cuideachta iarratas a dhéanamh chuig an Oifig um Chlárú Cuideachtaí ar “cuideachta faoi theorainn ráthaíochta” nó an choibhéis i mBéarla a fhágáil as ainm na cuideachta carthanúla, ceanglaíonn an Oifig um Chlárú Cuideachtaí foráil mhalartach foirceanta de bhun alt 1180 d’Acht na gCuideachtaí, 2014 – féach an téacs malartach thíos don chlásal foirceanta sa chás sin

*Más rud é, ar an gCuideachta a fhoirceannadh nó a dhíscaoileadh, go mbeidh maoin ar bith fágtha tar éis a cuid fiach agus dliteanas uile a bheith glanta, ní dhéanfar í a íoc leis na comhaltaí den Chuideachta ná a dháileadh orthu. Ina ionad sin, tabharfar maoin den sórt sin do chuideachta éigin eile nó do chuideachtaí éigin eile (ar institiúid charthanúil í nó ar institiúidí carthanúla iad) a mbeidh a príomhchuspóirí nó a bpríomhchuspóirí ar aon dul le príomhchuspóirí na Cuideachta nó aistreofar chuig cuideachta nó chuig cuideachtaí den sórt sin í. Maidir leis an gcuideachta nó leis na cuideachtaí (ar institiúid charthanúil í nó ar institiúidí carthanúla iad) dá dtabharfar an mhaoin nó chuig a n-aistreofar an mhaoin, cuirfidh sí nó siad an oiread ar a laghad de thoirmeasc ar dháileadh a cuid ioncaim agus maoine nó a gcuid ioncaim agus maoine ar a comhaltaí nó ar a gcomhaltaí agus a fhorchuirtear ar an gCuideachta faoin gclásal Ioncaim agus Maoine anseo nó dá bhua. Roghnóidh na comhaltaí den Chuideachta an chuideachta nó na cuideachtaí (ar institiúid charthanúil í nó ar institiúidí carthanúla iad) tráth an díscaoilte nó roimhe.**Déanfar cuntais deiridh a ullmhú agus a chur isteach, ar cuntais iad ina mbeidh rannán ina ndéantar aon sócmhainní arna n-aistriú a shainaithint agus a luacháil agus ina mbeidh mionsonraí na bhfaighteoirí agus téarmaí an aistrithe.*